**Roboţii din noi**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se făcea că-ntr-o zi

Fericirea se lua pe reţetă.

Ajunsesem să fim

Bieţi roboţi într-o lume perfectă.

Ne vedeam monoton

De o sarcină repartizată

Şi-apăsaţi pe buton

Repetam câte-un job încă-odată.

Când defecţi ajungeam,

Cu-o depresie ce-a dat recidivă,

Tratament căpătam,

Cât să nu mai plutim în derivă.

S-a-ntâmplat să îmi dea

Într-o zi, însă-o doză mai mare

Şi am luat-o aşa

Cum ştiam, dintr-o simplă suflare.

M-am trezit mai apoi

C-am avut o reacţie ciudată,

Căci privind peste noi

Am văzut că-i un cer dintr-odată.

Fascinat, m-am oprit

Şi întins pe-o peluză, pe spate,

Am rămas ţintuit,

Urmărind nişte nori de departe.

Însă nu a durat

Foarte mult până când ei să vină.

O pastilă mi-au dat

Şi-am ajuns să fiu iarăşi maşină...